อเบอร์ดีนตั้งกองทุนซื้อหุ้นสหรัฐ
บลจ.อเบอร์ดีน ใจกล้าตั้งกองทุนซื้อหุ้นอเมริกา ยอมรับภาพรวมเศรษฐกิจยังมีปัญหา แต่เป็นบริษัทข้ามชาติทำธุรกิจทั่วโลก ชี้ถ้ามัวแต่รออาจไม่ได้ราคานี้แล้ว
20 ก.ค. 2553

บลจ.อเบอร์ดีน ใจกล้าตั้งกองทุนซื้อหุ้นอเมริกา ยอมรับภาพรวมเศรษฐกิจยังมีปัญหา แต่เป็นบริษัทข้ามชาติทำธุรกิจทั่วโลก ชี้ถ้ามัวแต่รออาจไม่ได้ราคานี้แล้ว
นายชัยเกษม วัฒนศิริพงษ์ หัวหน้าฝ่ายจัดจำหน่ายกองทุน บริษัทหลักทรัพย์จัดการกองทุน (บลจ.) อเบอร์ดีน (ประเทศไทย) กล่าวว่า บริษัทจะเปิดขายกองทุนเปิด อเบอร์ดีน อเมริกัน โกรท ฟันด์ (ABAG) โดยมีนโยบายลงทุนในกองทุนเปิด อเบอร์ดีน โกลบอล – อเมริกัน เอคควิตี้ ฟันด์ ซึ่งเน้นลงทุนหุ้นบริษัทข้ามชาติของสหรัฐอเมริกา ที่มีรายได้จากหลายประเทศทั่วโลก
นายโรเบิร์ต แมทสัน ผู้จัดการกองทุนทีมตราสารทุนสหรัฐอเมริกา บลจ.อเบอร์ดีน ฟิลาเดเฟีย หนึ่งในผู้จัดการกองทุนหลัก กล่าวว่า แม้ว่าเศรษฐกิจสหรัฐจะมีปัญหา เพราะยังมีปัญหาเรื่องการว่างงานและภาระหนี้ภาคประชาชน ที่อาจจะกระทบกับการอุปโภคบริโภค แต่ภาคธุรกิจของสหรัฐฯ มีความแข็งแกร่งมากขึ้น
“ขณะที่อัตราส่วนราคาต่อกำไร (พีอี) ของหุ้นในตลาดสหรัฐฯ ในตอนนี้ไม่ได้ถือว่าถูกหรือแพงเกินไป อยู่ในระดับที่เหมาะสม นอกจากนี้ บริษัทที่กองทุนเข้าไปลงทุนจะเน้นไปที่บริษัทที่มีสัดส่วนรายได้จากนอกทวีปอเมริกามากกว่า 50% และแม้ว่า ผลการดำเนินงานของกองทุนในระยะสั้นจะติดลบ แต่หุ้นในพอร์ตมีอัตราการเติบโตของรายได้ปีละ 10-15%” นายโรเบิร์ต กล่าว